12.6.2023
EL
Επίσημη Εφημερίδα της Ευρωπαϊκής Ένωσης
C 204/5
Σύμφωνα με το προτεινόμενο πλαίσιο, οι γνώμες του σώματος, πέραν της συμφωνίας ή διαφωνίας με ορισμένες εποπτικές αποφάσεις, μπορούν επίσης να περιλαμβάνουν όρους και συστάσεις που το ίδιο θεωρεί αναγκαίες για τον μετριασμό τυχόν ανεπαρκειών στη διαχείριση κινδύνων του κεντρικού αντισυμβαλλομένου (7).
Η ΕΚΤ επιδοκιμάζει τον προτεινόμενο κανονισμό ως προς το ότι επιτρέπει στα μέλη των σωμάτων να διευκρινίζουν τους λόγους στους οποίους βασίζεται η ψήφος τους και να επισημαίνουν τυχόν εναπομένουσες ανησυχίες.
Προς περαιτέρω ενίσχυση της διαδικασίας ψηφοφορίας τα μέλη του σώματος θα πρέπει εξάλλου να ενθαρρύνονται να αιτιολογούν τις ψήφους τους στη διαδικασία γνωμοδότησης, ώστε να παρέχεται η δυνατότητα στην αρμόδια αρχή του κεντρικού αντισυμβαλλομένου να επωφελείται περισσότερο από τις διάφορες οπτικές που αυτά αποτυπώνουν στη γνώμη.
Τέλος, η ΕΚΤ υποστηρίζει την προτεινόμενη υποχρέωση της αρμόδιας για τον κεντρικό αντισυμβαλλόμενο αρχής να αιτιολογεί πλήρως την απόφασή της για τυχόν σημαντικές αποκλίσεις από τη γνώμη του σώματος (8).
Η ΕΚΤ πιστεύει ότι αυτά τα προτεινόμενα μέτρα θα ενισχύσουν τη συμμετοχή των σωμάτων σε συνεχή βάση και θα συμβάλουν στο να διασφαλιστεί ότι η εποπτεία των κεντρικών αντισυμβαλλομένων στηρίζει την ουσιαστική συνεργασία με όλες τις οικείες αρχές και επωφελείται από τις οπτικές που αυτές υιοθετούν.
Η ΕΚΤ υποστηρίζει τη διάταξη του προτεινόμενου κανονισμού κατά την οποία τα μέλη των σωμάτων πρέπει να συνεισφέρουν περισσότερο στη διεξαγωγή της ετήσιας διαδικασίας επανεξέτασης, προτείνει δε η εν λόγω συνεισφορά να μην περιορίζεται απλώς στον καθορισμό της συχνότητας και του βάθους της ετήσιας επανεξέτασης, αλλά να καλύπτει και το ουσιαστικό εποπτικό επίκεντρο της εν λόγω επανεξέτασης.
1.1.2.
Συνεργασία στο πλαίσιο μεικτών εποπτικών ομάδων (ΜΕΟ) Η ΕΚΤ υποστηρίζει πλήρως την πρόθεση στην οποία εδράζεται η πρόταση για συμμετοχή των ΜΕΟ στην εποπτεία των αδειοδοτημένων κεντρικών αντισυμβαλλομένων στην ΕΕ.
Η ενίσχυση της συμμετοχής των μελών του σώματος στη διαδικασία της συνεχούς εποπτείας — ιδίως όσον αφορά την επανεξέταση της εφαρμογής των διαδικασιών μη διατύπωσης αντιρρήσεων, τις επιτόπιες επιθεωρήσεις και στο πλαίσιο της ετήσιας διαδικασίας επανεξέτασης — αποτελεί ένα βήμα προς την κατεύθυνση της ενίσχυσης της εποπτείας σε επίπεδο Ένωσης.
Αυτό θα βοηθήσει τα μέλη του σώματος να αποκτήσουν βαθύτερη κοινή αντίληψη των βασικών εξελίξεων που επηρεάζουν τους κινδύνους και τη διαχείριση κινδύνων των κεντρικών αντισυμβαλλομένων, ενισχύοντας έτσι την αποδοτικότητα και αποτελεσματικότητα του διαλόγου μεταξύ των αρμόδιων αρχών των κεντρικών αντισυμβαλλομένων και των μελών των σωμάτων σε ολόκληρη την Ένωση.
Θα επιτρέψει επίσης τη συγκέντρωση των πόρων των αρμόδιων αρχών και των σωμάτων των κεντρικών αντισυμβαλλομένων, η οποία θα συμβάλει περαιτέρω στη σχέση κόστους-αποτελεσματικότητας της εποπτείας των κεντρικών αντισυμβαλλομένων στην ΕΕ προς όφελος τόσο των εθνικών αρμόδιων αρχών όσο και των μελών των σωμάτων.
Ωστόσο, η ΕΚΤ δεν θεωρεί αναγκαία τη σύσταση νέου εποπτικού οργάνου για τον σκοπό αυτό, καθώς αυτό μπορεί να οδηγήσει σε μεγαλύτερη θεσμική πολυπλοκότητα.
Προς διασφάλιση της αναλογικότητας η ΕΚΤ προτείνει το προτεινόμενο πλαίσιο να βασιστεί στην υφιστάμενη συνεργασία εντός του ισχύοντος πλαισίου λειτουργίας των σωμάτων.
Σε αυτό το πνεύμα η ΕΚΤ προτείνει να ανατεθούν τα προβλεπόμενα καθήκοντα των ΜΕΟ στο σώμα ως κοινές εποπτικές δραστηριότητες, με την εκούσια συμμετοχή των μελών των σωμάτων σύμφωνα με την αρχή της «μη υποχρέωσης - μη απαγόρευσης».
Εφόσον κανένα μέλος του σώματος δεν συμμετάσχει εκούσια σε κοινή εποπτική δραστηριότητα με την αρμόδια αρχή, αυτό θα συνεπάγεται ότι η τελευταία αναλαμβάνει το συγκεκριμένο καθήκον μόνη της.
Για τους σκοπούς ενσωμάτωσης των κοινών εποπτικών δραστηριοτήτων στις υφιστάμενες διαδικασίες των σωμάτων η ΕΚΤ προτείνει να προστεθεί ένα επιπλέον στοιχείο στην έκθεση των αρμόδιων αρχών των κεντρικών αντισυμβαλλομένων σχετικά με την ετήσια διαδικασία επανεξέτασης (9), δηλαδή ένα σχέδιο για κοινές εποπτικές δραστηριότητες κατά την εκάστοτε επόμενη ετήσια περίοδο επανεξέτασης.
Εκτός από τα καθήκοντα των ΜΕΟ βάσει του προτεινόμενου κανονισμού, η ΕΚΤ προτείνει επίσης κοινές εποπτικές δραστηριότητες όσον αφορά την παροχή πληροφοριών για τη διαδικασία μη διατύπωσης αντιρρήσεων σχετικά με την έγκριση αλλαγών στα μοντέλα περιθωρίου ασφαλείας των κεντρικών αντισυμβαλλομένων, καθώς και για τη διενέργεια της ετήσιας επανεξέτασης και αξιολόγησης που διενεργείται από την αρμόδια αρχή για τους κεντρικούς αντισυμβαλλομένους της ΕΕ (10).
Οι κοινές εποπτικές δραστηριότητες θα πρέπει επίσης να περιλαμβάνουν πιθανές ασκήσεις επί χάρτου ως πρόσθετο εργαλείο για συνεργατικές αξιολογήσεις των κινδύνων και των διαδικασιών διαχείρισης κινδύνων του κεντρικού αντισυμβαλλομένου.
Για να καταστεί δυνατή η αποτελεσματική συμμετοχή όλων των αρχών στις διαδικασίες μη διατύπωσης αντιρρήσεων, συμπεριλαμβανομένου του σώματος, η ΕΚΤ προτείνει την επιμήκυνση του αντίστοιχου χρονοδιαγράμματος αξιολόγησης (βλ. παράγραφο 3.2 κατωτέρω).
(7) Βλ.
άρθρο 1 σημείο 12 του προτεινόμενου κανονισμού, με το οποίο παρεμβάλλεται νέο άρθρο 17β παράγραφος 2 στοιχείο γ) στον κανονισμό EMIR.
(8) Βλ.
άρθρο 1 σημείο 12 του προτεινόμενου κανονισμού, με το οποίο παρεμβάλλεται νέο άρθρο 17β παράγραφος 3 στον κανονισμό EMIR.
(9) Βλ.
άρθρο 1 σημείο 16 του προτεινόμενου κανονισμού.
(10) Βλ.
άρθρο 1 σημείο 16 του προτεινόμενου κανονισμού, το οποίο τροποποιεί το άρθρο 21 του κανονισμού EMIR.